b'\n_START_ARTICLE_\nIvan Milavec\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Cerovski vasi pri Zgornjem Logatcu, sedaj Logatec. Orgl\xc3\xa1rske obrti se je od 21. septembra 1888 do 21. januarja 1892 u\xc4\x8dil pri mojstru Francu Gor\xc5\xa1i\xc4\x8du v Ljubljani in ostal pri njem kot pomo\xc4\x8dnik do 18. maja 1895. Po odslu\xc5\xbeeni voja\xc5\xa1\xc4\x8dini je od 28. septembra 1898 do 14. oktobra 1900 delal v orgl\xc3\xa1rski delavnici pri mojstru Krieglu. Ta ni bil uspe\xc5\xa1en, zato so ga bolj\xc5\xa1i delavci za\xc4\x8deli zapu\xc5\xa1\xc4\x8dati, med njimi je bil tudi Milavec, a ni mogel dobiti naro\xc4\x8dil, \xc4\x8deprav je imel \xc5\xbee od novembra 1900 svojo delavnico._NEWLINE_Prvo naro\xc4\x8dilo je dobil \xc5\xa1ele leta 1904 za orgle s 16 registri, ki jih je postavil v Dobravi pri \xc5\xa0kocjanu. Delo je dobro uspelo, strokovnjaki so pohvalili zlasti dobro intonacijo. Milavca je pohvalil in ga priporo\xc4\x8dil tudi duhovnik in skladatelj Hugolin Sattner. Sledila so mnoga naro\xc4\x8dila, tako da je v desetih letih zgradil 37 orgel. Njegovo najve\xc4\x8dje delo so orgle v ljubljanski stolnici sv. Nikolaja z 52 registri in 3 manuali. Slovijo tudi orgle na Bledu, \xc5\xbdireh in nekaterih drugih krajih. Delal je tudi v Avstriji in na Hrva\xc5\xa1kem._NEWLINE_Njegove orgle dokazujejo veliko mojstrovo znanje in nadarjenost kar zadeva tehniko in \xc5\xa1e bolj intonacijo, ki je mehka, so\xc4\x8dna, izrazita, registri pa se lepo in u\xc4\x8dinkovito spajajo v najrazli\xc4\x8dnej\xc5\xa1e kombinacije. Za nekatere Milav\xc4\x8deve orgle sta si izvirne in moderne omare zamislila Janez Vurnik (orgle na Bledu) in Ivan Vurnik (orgle v \xc5\xbdireh).'